《赠灵谷山人》
宋代·黄裳

无缘一步如秦湘，有缘千里如门墙。山人安得不相访，□如昔也同行藏。

自从别后乐何处，灵谷山中养冲素。懒与尘凡争是非，拂袖俄趋长乐府。

十洞真人怀宿契，阴使来陈掌中示。不著乎书惟口传，千古茫然索根蒂。

或乱枝条无计寻，大还只欠铅中金。

玉简朱书落吾耳，安用冥搜绕天地。紫玄忽见老翁笑，家住昆崙何杳杳。

神炉已寘龙山椒，蓬壶可听东溟潮。温泉名界甘复泚，一毂符行坎宫沸。

七十二候承天时，三五一法明天机。晤言再卜春为期，冲和有道当依归。

山水多誇武林好，更有龙椒惬幽抱。桃源惟在山腰间，越出寸碧窥吴峦。

雷驱猛雨玉龙过，月明人上朝元坛。五符金鼎任还返，须知造化由阴丹。

愿屈冲和讲幽秘，莫独云山孕铅水。紫府宾，丹台身。

去来在我若为情，谷风时送步虚声。山花径，水月沼。

乐因谈到长生妙，偶坐俄行无事了。或将得一问因缘，江天为指归舟到。

作者简介：黄裳（1044-1130），字勉仲，延平（今福建南平）人。元丰五年（1082）进士第一，累官至端明殿学士。卒赠少傅。著有《演山先生文集》、《演山词》。黄裳是北宋著名文学家和词人，其词语言明艳，如春水碧玉，令人心醉，著有《演山先生文集》、《演山词》，词作以《减字木兰花》最为著名，流传甚广。